Sa zucchitta pintada

Subra su dossu tuo, zucchitta, cant’istorias
Tristas lezzo! e cantu dulzissimas memorias

De amore! Ind’un’angulu un’òmine b’hat ruttu
E femminas, in giru, bestidas sun de luttu.

Est custa una vinditta antiga e sambenosa
Ch’in sos foghiles contan cun boghe timorosa.

S’isposa, chi aìat su poveru ispacciadu
Bestida in tristu mantu, sos montes hat chircadu

Cun attitidos mannos cun boghes disperadas
Chi tristas passaìan sas baddes, sas foradas.

E como issa, s’amadu pastore suo forte,
Lu mìrat ruttu in terra in bràzzos de sa morte

Subra bàttoro ramos de ilighe. Miserina
Razza antiga e potente, razza Barbaragina

Chi ti vèndicas gai cun forza e ira tantu
E consunta t’isperdes cun odiu e piantu!

Innogh’est una cheia bianca in sa campagna
Perdìda, e circundàda de buscu e de montagna

Est una festa rùstiga, sempre gai festada.
S’iden sos cantadores in disputas d’ottada

Giughinde in manu istrinta sa colorada tazza
E dae sos oros fùliat126 biunda sa vernazza.

Chi ponet fogu e pesat a bolos cudda musa;
E che frìzzas iscùrren sos versos tott’in frusa.

In giru tanta zente iscùltat cun intentu:
E in su campu liberu, cun sa conca a su entu

Si paran sos puddredos. O die galiàrdas,
O benedittas santas, antigas festas sardas!

Ma olto sa zucchitta e bido bell’un’unda
De chelvos e de canes, chi passat furibunda!

Dae sègus terribiles, cun sa cannetta in manu,
Bestìdos in su ruju costumene galanu,

Benin sos cazzadores derettos che ispiga.
Est una cazza bella, est una cazza antiga

In custos buscos mannos de Barbagia mia,
Pienas de memorias d’amore e poesia.

Oe piùs non s’iden sas cazzas simizàntes
Custos òmines fortes, de armas sempr’amantes,

Custa libera zente poetica in s’amore,
In su bisonzu arrèssa, istrinta in su dolore

Non bèssit piùs a cazzas ettende allegros gridos
E sos buscos antigos sun mesu distruidos.

Ma tue in su costùmene nostru antiga e bella,
Ch’in mesu a sa zucchitta isplendes che istella,

E chie ses o bruna serena muntagnina,
Chi miras rie rie cun aria divina?

Tue certu de custu artista non connotu
S’amore sacru fisti, su suo ardente votu.

E issu cun su tazzu andende in sa campagna,
Solitaria e virde, pensad’in te cumpagna;

O cantèndedi mutos, in subra a calch’altura,
Cummòvidu pinghiat sa tua fronte pura.

Ma chie t’hat pintadu, cun arte e gustu tantu,
Zucchitta, certu dromit intro ’e campusantu!

Ma tue de s’arte nostra, isplendida memoria
Antiga, restas tue, fuinde donzi gloria;

Zucchitta pintada bella, mandende sos umores
Dae su sinu tuo de limpidos licores.

Ahi! cando t’istringo de Òliana piena
Mi tèmperas su coro, mi tèmperas sa vena!

Olvido tantos odios, olvido sa miseria
De Te Sardigna cara, e tèbidu in s’arteria

Su sàmbene m’iscurret cun ìmpetos de gherra.
E tando forte amo e canto custa terra,

E la beneigo in s’odiu ardente, in sa vinditta.
O beneditta sias bellissima zucchitta!…